道人彭永年來番禺過訪相約歸日遊閣皂
作者：曾丰
朝代：宋

paragraphs: 雅性苦無他嗜好，山之佳處吾皆到。
江西山半入詩中，點檢怪猶無閣皂。
吾家十世江西居，南來始得閣皂圖。
堊文橫斜水曲直，煤汁濃淡山榮枯。
燕閒指顧圖之上，神遊滿意酬心賞。
已空沙界無大千，那信滄溟有方丈。
詩仙來往白雲鄉，惟沈廷瑞伊用昌。
畫簾捲舒納夜月，金鼎開闔吞朝陽。
兩篇之外有餘景，孟陽摹寫得要領。
或云圖是無聲詩，猶將幻夢對泡影。
撙齋或是武夷曾，道人未必非老彭。
相逢恍惚似前世，一笑舂容話長生。
大道一成百無恐，仙家猶被死生動。
逃劫莫如徐佐卿，山行未免飛矢中。
道人詞詘不敢爭，殷勤約我遊青城。
橫江孤雁飛且鳴，便是道人出相迎。